Patvirtinta

Šiaulių r. Kužių lopšelio-darželio „Vyturėlis“

 direktoriaus 2020-03-24 įsakymu Nr. V-11

**ŠIAULIŲ R. KUŽIŲ LOPŠELIO-DARŽELIO „VYTURĖLIS“**

**UGDYMO PROCESO ORGANIZAVIMO NUOTOLINIU BŪDU TVARKA**

**I SKYRIUS**

**BENDROSIOS NUOSTATOS**

1. Ugdymo proceso organizavimo nuotoliniu būdu tvarka (toliau – Tvarka) skirta Šiaulių r. Kužių lopšelio-darželio „Vyturėlis“ (toliau – Lopšelis-darželis) bendruomenei pasirengti ugdymo proceso organizavimui nuotoliniu būdu iki bus atnaujintas įprastas ugdymo procesas.

2. Esant koronaviruso grėsmei, nuotoliniu būdu Lopšelis-darželis gali ugdyti ugdytinius nepriklausomai nuo to, ar šis būdas yra įteisintas Lopšelio-darželio nuostatuose, ar ne. Laikinai organizuojant ugdymą nuotoliniu būdu, ugdymo sutartys nekeičiamos.

3. Lopšelis-darželis pasirengia ir pateikia aiškią informaciją apie ugdymo organizavimą nuotoliniu būdu, bei kontaktus, kuriais galės gauti pagalbą ugdytinių tėvai (globėjai), mokytojai.

4. Lopšelis-darželis, remdamasis LR švietimo, mokslo ir sporto ministro 2020 m. kovo 16 d. įsakymu Nr. V-372 „Rekomendacijomis dėl ugdymo proceso organizavimo nuotoliniu būdu“ ir LR švietimo, mokslo ir sporto ministro 2020 m. kovo 18 d. įsakymu Nr. V-390 „Dėl Švietimo, mokslo ir sporto ministro 2020 m. kovo 13 d. įsakymo Nr. V-366 „Dėl situacijos, susijusios su koronavirusu“ pakeitimo“, įsivertina Lopšelio-darželio galimybes ugdymo procesą organizuoti nuotoliniu būdu ir susitaria dėl ugdymo proceso organizavimo nuotoliniu būdu. Mokytojai įgyvendina ikimokyklinio ir priešmokyklinio ugdymo programas nuotoliniu būdu nuo 2020 m. kovo 30 d. iki kol bus atnaujintas įprastas ugdymo procesas.

**II SKYRIUS**

**PASIRENGIMAS ORGANIZUOTI UGDYMO PROCESĄ NUOTOLINIU BŪDU**

5. Siekiant pasirengti ugdymo(si) procesą organizuoti nuotoliniu būdu, Lopšelis-darželis:

5.1. įsivertina pasirengimą dirbti nuotoliniu būdu: technologines galimybes, turimas skaitmenines priemones, mokytojų (auklėtojų, priešmokyklinio ugdymo pedagogų, meninio ugdymo mokytojų, logopedo) kompetenciją, ugdytinių amžių ir jų aplinkos galimybes dirbti nuotoliniu būdu.

5.2. įsivertina, ar visų ugdytinių tėvai turi prieigą prie pasirinktos programinės įrangos;

5.3. paskiria skaitmeninių technologijų administratorių (IKT koordinatorių), kuris konsultuos mokytojus technologijų naudojimo klausimais; paskelbia Lopšelio-darželio internetinėje svetainėje kontaktinę informaciją.

6. Lopšelyje-darželyje susitarta dėl nuotolinio ugdymo organizavimo:

6.1. komunikuoti - bendrauti ir tartis mokytojams, dirbant nuotoliniu būdu (el. paštu, socialinėse medijose (Messenger, Facebook paskyromis)).

6.2. bendrauti virtualioje erdvėje darbo dienomis nuo 10.00 val. iki 12.00 val. ir būti pasiekiamiems. 6.3. pasiskirstyti dienos darbus dirbant namuose. Susitarti, kokiomis valandomis dirbti, o kurios - poilsio valandos.

6.4. užtikrinti, kad tomis valandomis, kai bendraujama su kolegomis niekas netrukdytų (šeimos nariai, augintiniai ir pan.).

6.5. surinkti kuo daugiau ir įvairių, su ugdytinių tėvais, kontaktavimo galimybių (telefonų numeriai, el. paštas ir pan.).

6.6. apsispręsti dėl ugdytinių ugdymo(si) nuotoliniu būdu virtualių platformų pasirinkimo.

6.7. informuoti tėvus (globėjus) apie nuotolinio vaikų ugdymo(si) svarbą ir pateikti instrukcijas, kaip jie galėtų padėti vaikams bei teikti mums grįžtamąjį ryšį.

6.8. kurti užduotėles nuotoliniam vaikų ugdymui(si). Svarbu, kad užduotys būtų konkrečios ir trumpos, ugdytų visas veiklos sritis ir kompetencijas, pritaikytos įvairaus amžiaus vaikams, nereikalaujančios daug papildomų materialinių išteklių (pamąstyti, ar tėvai turės namuose priemonių, kurios reikalingos pateiktai užduočiai atlikti), neužimančios daug laiko prie išmaniųjų įrenginių. Kartu su užduotimi pateikiamos ir užduočių atlikimo instrukcijos.

6.9. išbandyti ugdymą(si) nuotoliniu būdu, pateikiant užduotėles vaikams ir laukiant grįžtamojo ryšio iš tėvų. Įsitikinti, kad tėvus (globėjus) informacija pasiekia iki 2020-03-27.

6.10. susitarti dėl ugdomosios veiklos nuotoliniu būdu planavimo.

6.11. logopedui susitarti su ugdytinių, kuriems reikalinga logopedo pagalba, tėvais (globėjais) dėl specialiosios pagalbos teikimo naudojantis Lopšelio-darželio pasirinktomis nuotolinio ugdymo(si) aplinkomis.

7. Iki 2020 m. kovo 27 d. ugdytinių tėvai (globėjai) informuojami kaip bus organizuojamas nuotolinis ugdymas. Informacija pateikiama Lopšelio-darželio svetainėje <http://www.vyturelis.siauliai.lm.lt/> ir Facebook paskyroje.

**III SKYRIUS**

**NUOTOLINIO UGDYMO VYKDYMAS**

8. Reguliariai organizuojami mokytojų video pasitarimai, kurių metu dalinamasi savo pastebėjimais, kalbamasi, kas sekasi, o ką reikėtų tobulinti uždarose Facebook ir Messenger grupėse.

9. Ugdomoji veikla planuojama savaitei pagal temas, elektroniniame dienyne.

10. Kiekvienos grupės pedagogas ugdymo planus rašo atsižvelgdamas į savaitės temą, savo grupės ugdytinių poreikius ir gebėjimus, ikimokyklinio ugdymo(si) programą „Kilkime aukštyn kartu su vyturėliu“, Priešmokyklinio ugdymo bendrąją programą. Ugdytiniams ugdomiems pagal ikimokyklinio ugdymo ir/ar priešmokyklinio ugdymo programas transliuojamos 1-2 vaizdo pamokos per savaitę. Vaizdo pamokų trukmė 15-30 min.

11. Savaitės ugdomoji tema, tikslas ir trumpas aprašymas skelbiamas lopšelio – darželio Facebook paskyroje, kiekvieną pirmadienį iki 9.00 val. ryto.

12. Ugdomosios veiklos užduotys ikimokyklinio amžiaus (1–5 / 6 m.) ugdytiniams formuluojamos, atsižvelgiant į skirtingą vaikų patirtį ir esant poreikiui, gali būti papildomos kasdien iki 9.00 val. grupių Facebook paskyrose.

13. Priešmokyklinio amžiaus ugdytiniams paruoštos užduotys, esant poreikiui, gali būti papildomos kasdien iki 9.00 val. ir įkeliamos į grupės Facebook paskyrą.

14. Grįžtamasis ryšys iš tėvų (globėjų) apie įvykdytas veiklas pateikiamas grupės mokytojui arba mokytojui, skyrusiam užduotį, grupių Facebook paskyrose, Messenger ar el. paštu (pagal tėvų (globėjų) poreikius) iki penktadienio 12.00 val. (vaikų atliktas užduotis tėvai gali nufotografuoti, nufilmuoti, aprašyti.)

15. Įvairiais klausimais mokytojai bendrauja su tėvais telefonu, el. paštu, Messenger, Facebook paskyrose. Konsultuoja nuotoliniu būdu darbo dienomis nuo 12.00 iki 13.00 val. ir nuo 15.00 iki 17.00 val. arba kitu iš anksto susitartu laiku.

16. Ugdytinių kalbėjimo ir kalbos ugdymas nuotoliniu būdu (logopedo nuotolinis darbas):

16.1. ugdomoji medžiaga rengiama kiekvienam vaikui pagal jo kalbėjimo ir kalbos sutrikimo pobūdį pagal kalbėjimo ir kalbos sutrikimų šalinimo programas 2019 / 2020 m. m.;

16.2. parengiamas individualių užduočių kassavaitinis rinkinukas su išsamiais paaiškinimais ir siunčiamas kiekvieno vaiko tėvams į el. paštus, į Messenger (čia pateikiamos 3–4 užduotys) 1 kartą per savaitę (abipusiu sutarimu ugdomoji medžiaga gali būti aptariama vaizdo skambučių, vaizdo pratybų metu);

16.3. grįžtamasis ryšys iš tėvų numatomas 1 kartą per savaitę el. paštu, Messenger (tėvų komentarai, kaip vaikui sekėsi, pateikti vaikų darbeliai);

16.4. individualios vaizdo pratybos vedamos 1 kartą per savaitę 15–20 min. (pageidaujantiems ugdyti vaiko kalbą tokiu būdu);

17. Kitu laiku vyksta Lopšelio-darželio mokytojų: savišvieta, gaminamos metodinės priemonės, atnaujinama kalbėjimo sutrikimų šalinimo programa, studijuojama metodinė literatūra, domimasi šiuolaikinėmis švietimo inovacijomis ir aktualijomis, rengiamos individualios užduotys vaikams, planuojamos būsimos ugdomosios veiklos, bendraujama su Lopšelio-darželio mokytojais, dalyvaujama webinaruose, renkama medžiaga ugdytinių pasiekimų vertinimui.

18. Mokytojai seka Lopšelio-darželio, Švietimo, mokslo ir sporto ministerijos teikiamą informaciją dėl darbo organizavimo ugdant vaikus nuotoliniu būdu.

19. Mokytojai nuolat domisi, ieško metodinės medžiagos nuotoliniam ugdymui (https://www.nsa.smm.lt/nuotolinis ir kt.).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_